Spoštovani člani in članice, dragi prijatelji in podporniki našega društva!

Prišel je čas, da potegnemo črto pod še enim zelo uspešnim letom našega delovanja. Naj to ne zveni kot samohvala ali propagandno napenjanje mišic. Ne, uvodna trditev temelji na oprijemljivih in dokazljivih rezultatih našega skupnega dela, ki izhajajo iz premišljenih in strokovno podprtih prizadevanj ter sodelovanja vas članov, vaših najbližjih, številnih posameznikov, ustanov in lokalnih skupnosti.

V pregledu dosežkov v zadnjem letu ne morem mimo že kar zaščitnega znaka našega društva, to je ***programa rehabilitacije za slepe in slabovidne v domačem okolju***. Vanj se vključuje vse več članov in letos smo po nekajletnem zatišju izvedli tudi štiridnevno delavnico v Domu oddiha ZDSSS v Izoli. Opogumljeni z jasno izraženim zadovoljstvom udeležencev bomo na podoben način nadaljevali tudi v letu 2023. Kajti program skrbno in uspešno nadgrajujemo. Navsezadnje smo v to obliko rehabilitacije vključili tudi predšolske in šolske otroke ter tako zanje kot za njihove starše pripravili ustrezne vsebine. Na naši poti odpravljanja predsodkov in zadržkov, ki se pojavljajo v odnosu do slepote, se nam je pridružila tudi skupina mladostnikov oziroma študentov, ki posegajo po naših izkušnjah z mobilnostjo, uporabo sodobne komunikacijsko-informacijske tehnologije in drugih naših storitvah. Med drugim uspešno izvajamo računalniško opismenjevanje, uporabo pametnega telefona, tablice in podobnih naprav za naše člane in druge ranljive skupine ljudi.

Smiselno vključevanje strokovnega kadra v naše društvo daje odlične in zelo oprijemljive rezultate. Na primer, delo tiflopedagoga se več kot zadovoljivo odraža tako pri uporabnikih kot v izobraževanju ljudi, ki prihajajo v stik s slepim in slabovidnim človekom.

Po dveh letih premora zaradi koronskih ukrepov smo letos skupaj z Lions klubi na severnem Primorskem znova izvedli odmevno dobrodelno akcijo ***Tečem, da pomagam***. Podobno dobrodelni in dejavni smo bili tudi v sodelovanju z Lions klubom Idrija v akciji ***Kolesarim, da pomagam***. Rezultat že kar tradicionalno odličnega sodelovanja z lionisti je bila tudi ***15. slikarska delavnica***, ki nam jo je v Izoli pomagal izpeljati Lions klub Soča-Kobarid.

Zelo zavzeto smo delali in bomo tudi v prihodnje vlagali veliko truda v ozaveščanje javnosti na vseh področjih ***dostopnosti*** *–* ***do prostora, informacij in storitev***, pri čemer ne pozabljamo tudi na ***digitalizacijo***, ki je širšega pomena in uporabnosti, torej ne samo za invalide.

S ponosom in hvaležnostjo nadgrajujemo oziroma širimo sodelovanje z Goriškim muzejem, ki s prilagajanjem svojih dejavnosti in ponudbe kaže velik posluh za ranljive skupine ljudi. Naj spomnim samo na ***tipno sliko tolminskega punta***. Pred kratkim nam je muzej ponudil ***repliko Lenassijevega spomenika Edvardu Rusjanu***, v pripravi pa je tudi projekt ***Začuti Novo Gorico*** s prilagojeno maketo mesta.

Z velikim zadovoljstvom ugotavljam, da je v letu, ki mu pojema sapa, naše storitve uporabljalo 75 odstotkov članov in njihovih svojcev.

Enako zavzeto, strokovno, vključevalno in z mislijo na naše člane ter nasploh ranljive skupine bomo nadaljevali tudi v prihodnje. Prav tako bomo krepili in širili sodelovanje z lokalnimi skupnostmi in v okviru Evropske unije, predvsem s prijavami na nove projekte in razpise.

Že omenjeni projekt *Začuti Novo Gorico* uresničujemo skupaj z Univerzo na Primorskem in Goriškim muzejem. Pri izdelavi makete mesta Nova Gorica za slepe in slabovidne sodeluje 21 študentov pod mentorstvom dr. Mateje Maljevac, praktična predstavitev izdelka pa bo na začetku februarja 2023.

Naj ob tej priložnosti omenim tudi ***prevoze starejših od 65 let***, ki jih opravljamo za prebivalce mestne občine Nova Gorica. Storitev se je dodobra uveljavila in po zaslugi strokovnih delavcev društva in številnih prostovoljcev še dodatno širimo tovrstno ponudbo.

Ob vsem naštetem pa ne smemo mimo manjših, vsakodnevnih in že kar običajnih, a še kako pomembnih dogodkov, projektov, prizadevanj in uspehov ***naših članov***. Vaš prispevek in pečat društvu je neprecenljiv. Zato vam še enkrat in iz vsega srca izrekam posebno zahvalo. In spodbudno misel, da na tej skupni poti osebnega razvoja in enakopravnega vključevanja v družbo pogumno stopamo naprej.

Moja iskrena zahvala velja tudi strokovnim delavcem, prostovoljcem in vsem, ki društvu nesebično, razumevajoče in dejavno stojite ob strani in ste mu v veliko pomoč.

V novo leto stopamo samozavestno, z bogatim znanjem in s številnimi izkušnjami, z voljo in pogumom za nadaljevanje našega skupnega dela. Saj veste, novih izzivov in preizkušenj ne bo zmanjkalo.

Ob koncu tudi hvala in pohvala javnim medijem za spremljanje in korektno poročanje o našem delovanju.

Vsem voščim doživete, mirne božične in novoletne praznike ter zvrhano mero zdravja, zadovoljstva, pogumnih in pametnih odločitev v letu 2023.

Igor Miljavec,
predsednik MDSS Nova Gorica